་འདོན་མི་ཐུབ་ན། ཇི་ལྟར་བལྟམས་པ་སོགས་ཤློ་ཀ་གཅིག་དང་། ཡིག་བརྒྱ་མང་དུ་བརྗོད་པའི་མཐར་རྡོ་རྗེ་སློབ་མ་འདིའི་སོགས་སྦྲེལ་བས་འཐུས་སོ། །ཨ་བྷི་དྷ་ནར་གསུངས་པའི་འཁྲུལ་འཁོར་གྱིས་ཕྱིར་ཟློག་པའི་ལས་ནི་ཟླ་བ་མར་ངོ་ལ། ཤོག་བུ་གཙང་མར་སྐྱེས་པ་སྲུང་ན་གུར་གུམ་གི་ཝཾ་དང་། བུད་མེད་སྲུང་ན་རྒྱ་སྐྱེགས་ཀྱིས་འཁོར་ལོ་ལྟེ་བ་ཇི་ལྟར་འཚམ་པར་བསྐོར་བའི་མཐར་མུ་ཁྱུད་དང་། དེའི་ཕྱི་རོལ་དུ་རྩིབས་བཅུ་དྲུག་མུ་ཁྱུད་དང་བཅས་པ་བྲི། ལྟེ་བར་ཨོཾ་ཨཱཿཧཱུྃ་མིང་འདི་ཞེས་བྱ་བ་ལ་རཀྵ་རཀྵཿ ཞེས་པ་དང་། རྩིབས་བཅུ་དྲུག་ལ་ཡི་གེ་བརྒྱ་པ་ཚན་པ་བཅུ་དྲུག་ཏུ་བཅད་པ་ཡིག་མགོ་ཕྱིར་བསྟན་དུ་བྲི། མུ་ཁྱུད་ནང་མ་ལ་ཨཱ་ལི་གཡོན་སྐོར་དང་། ཕྱི་མ་ལ་ཀཱ་ལི་གཡས་སྐོར་དུ་བྲི། འདི་གཉིས་ཀའི་འགོར་ཨོཾ་དང་མཐར་ཧཱུྃ་ཕཊ་སྦྱར་བ་ཡིན་ནམ་སྙམ་སྟེ། བདེ་མཆོག་གི་སྐབས་སུ་བྲི་བཟླས་གཉིས་ཀར་དེ་བཞིན་ཡོད་པ་ཤས་ཆེ་ཞིང་། འོག་གི་རབ་གནས་ཀྱང་ཤེས། རབ་གནས་ནི། འཁོར་ལོ་དེ་ཐོད་པའམ་ཟངས་གཞོང་ནས་ཀྱིས་བཀང་བའི་སྟེང་དུ་བཞག ཉེར་སྤྱོད་ལྔ་དང་། གཏོར་མ་གསུམ་བཤམ། རང་ལྷའི་ང་རྒྱལ་གྱིས་སྭ་བྷཱ་ཝའི་སྔགས་ལན་གསུམ་བརྗོད་པས་སྟོང་པར་སྦྱང་། དེའི་ངང་ལས་པྃ་ལས་པདྨ་དང་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཧཱུྃ་ལས་འཁོར་ལོ་རྩིབས་བཅུ་དྲུག་པ་ལྟེ་བ་དང་། མུ་ཁྱུད་ཕྱི་ནང་ལ་བཀོད་པའི་ཡི་གེ་རྣམས་དང་བཅས་པ་བྲིས་པའི་རྣམ་པ་ཇི་ལྟ་བ་བཞིན་དུ་གྱུར། འཁོར་ལོའི་ཡིག་འབྲུ་རྣམས་ལས་འོད་འཕྲོས་པས། ཕྱོགས་བཅུའི་བདེ་བར་གཤེགས་པ་ཐམས་ཅད་ཀྱི་ཐུགས་ཀ་ནས་ཡེ་ཤེས་ཀྱི་འཁོར་ལོ་དཔག་ཏུ་མེད་པ་སྤྱན་དྲངས་ནས་བྲིས་པའི་འཁོར་ལོ་ལ་ཐིམ་པར་གྱུར། ཛཿཧཱུྃ་བཾ་ཧོཿཡང་ཡང་བརྗོད། ཨོཾ་བཛྲ་པུཥྤེ་ཨཱཿཧཱུྃ་སོགས་ལྔས་མཆོད། གཏོར་མ་དང་པོ་རང་གི་ཡི་དམ་བདེ་ཀྱེ་གང་ཡིན་ལྟར་བྱིན་གྱིས་བརླབས་ནས་འདས་པའི་ལྷ་ལ་རང་རང་གི་ཆོ་གས་དབུལ། བདག་གི་ཐུགས་ཀའི་ཧཱུྃ་ལས་འོད་ཟེར་འཕྲོས་པས་བསྒྲུབ་བྱ་བཀུག་སྟེ། འཁོར་ལོའི་ལྟེ་བའི་མིང་ཡིག་ལ་ཐིམ་པར་བསམས་ལ། གཏོར་མ་གཉིས་པ་སྔར་ལྟར་བྱིན་གྱིས་བརླབས་ནས། བདེ་མཆོག་ལྟར་ན་མཁའ་འགྲོ་སྤྱི་གཏོར་རམ། ཀྱེ་རྡོར་ལྟར་ན་ཕྱི་རོལ་པའི་ཆོ་གས་འབྱུང་པོ་ཐམས་ཅད་ལ་དབུལ། ཡིག་རྙིང་དུ་ཕྱོགས་སྐྱོང་ལ་འབུལ་བར་གསུངས་པས་འདི་གཉིས་ལ་ཚང་ངོ་། །དེ་ནས་ཡི་གེ་བརྒྱ་པ་དང་། ཨཱ་ལི་ཀཱ་ལི་བརྒྱ་རྩ་བརྒྱད་རེ་བཟླས་ཏེ། སོ་སོའི་ཧཱུྃ་ཕཊ་ཀྱི་གོང་དུ། མིང་འདི་ཞེས་བྱ་བ་ལ་རཀྵ་རཀྵཿཞེས་གཞུག་གོ །དེ་ནས་འཁོར་ལོ་ཟངས་སམ་ལྕགས་ཀྱི་ཐུར་མ་ལ་དྲིལ་ཏེ་ལ་ཆས་གཏུམ། གཏོར་མ་གསུམ་པ་བགེགས་ལ་བྱིན་རླབས་དང་བསྔོ་བ་ལྷན་ཅིག་པར། ཨོཾ་སརྦ་བི་གྷྣཱན་ན་མཿསརྦ་ཏ་ཐཱ་ག་ཏེ་བྷྱོ་བི་ཤྭ་སོགས་ལན་གསུམ་གྱིས་བཏང་ལ་བསྐྲད་དེ། འཁོར་ལོ་བཙུན་པ་དང་བུད་མེད་ཀྱི་དཔུང་པ་གཡས་དང་། སྐྱེས་པའི་གཡོན་དུ་བཏགས། དུས་ནམ་གཙོ་ལ་ལག་པ་གཡས་པས་བཀབ་ལ་གོང་གི་སྔགས་རྣམས་བཟླའོ། །སྒོམ་བཟླས་ནས་འདིའི་བར་ཉམས་སུ་ལེན་པ་ལ་སྒོམ་བཟླས་ཀྱི་ལུང་ངེས་པ་ཅན་ཐོབ་དགོས་པས། དེ་ཉིད་འབོག་པའི་ཆོ་ག་ནི། སློབ་དཔོན་གྱི་བྱ་བ་བདེ་ཀྱེ་སོགས་ཀྱི་མངོན་རྟོགས་དང་འབྲེལ་བའམ། མ་འབྲེལ་བའི་ཚེ་སྒོམ་བཟླས་སྔར་སྨོས་པ་ལྟར་བྱ། གཉིས་པ་གོང་ལྟར་ཡང་རྡོར་སེམས་ཀྱི་ང་རྒྱལ་ལ་གནས་པས་སློབ་མ་ཚོགས་པ་དང་། སེམས་བསྐྱེད་གསལ་འདེབས་དང་། འདིར་གང་གསན་པར་བྱ་བའི་ཆོས་ནི། རིག་པ་འཛིན་པའི་སྡོམ་ལྡན་གྱི་གང་ཟག་ལ་ཡན་ལག་མ་ཚང་བའི་ལྟུང་བ་བྱུང་ན། བྱིན་གྱིས་བརླབ་པ་དང་། ལྟུང་བ་འཕེལ་དུ་མི་གཞུག་པར་བྱ་བའི་ཕྱིར་རྡོ་རྗེ་སེམས་དཔའི་སྒོམ་བཟླས་ཐུན་གྱི་འགོར་མཛད་པ་ནི། སློབ་དཔོན་འཇམ་དཔལ་གྲགས་པས། གལ་ཏེ་ལྟུང་སོགས་བྱུང་གྱུར་ན། །ཡི་གེ་བརྒྱ་པས་བྱིན་གྱིས་བརླབ། །ཇི་སྲིད་དུས་ལས་མ་འདས་པར། །དག་པའི་ལས་ལ་ཉེར་གནས་བྱ། །འགྱོད་བཅས་ཉེས་པ་འཕེལ་མི་འགྱུར། །ཞེས་གསུངས་པ་དང་མཐུན་ལ། ཇི་ལྟར་བྱ་བའི་ཆོ་ག་ཡང་། མ་རྒྱུད་ཀྱི་སྐབས་སུ་བདེ་མཆོག་གི་བཤད་རྒྱུད་ཨ་བྷི་དྷ་ན་དང་། ཕ་རྒྱུད་ཀྱི་སྐབས་སུ་ཀླུ་བྱང་གི་དཀྱིལ་མཆོག་ཉི་ཤུ་པ་ལ་བརྟེན་པ་ཤས་ཆེ། འདིར་སྔ་མའི་དབང་དུ་བྱས་ན། ཨ་བྷི་དྷ་ནའི་ལེའུ་ཉི་ཤུ་རྩ་ལྔ་པར། ཡིག་བརྒྱ་ལྷ་ཐམས་ཅད་ཀྱི་གསང་སྔགས་ཡིན་ཚུལ། ཡིག་བརྒྱའི་སྔགས་དངོས། དེའི་འཁྲུལ་འཁོར་གྱིས་ཕྱིར་ཟློག་རྣམས་གསུངས་ལ། ལེའུ་ཉི་ཤུ་རྩ་དྲུག་པར། ལྟུང་བ་སྦྱོང་པ་དང་། ལྟུང་བཤགས་ཀྱི་ཆོ་ག་གསུངས། འོན་ཀྱང་ལེའུ་དེ་གཉིས་ཀར་ལྷ་གང་བསྒོམ་གསལ་བར་མ་གསུངས་པར། ལེའུ་དྲུག་ཅུ་རྩ་བཞི་པ་ལས་རྡོ་རྗེ་སེམས་དཔའ་དཀར་པོ་ཞལ་གསུམ་ཕྱག་དྲུག་པ་སོགས་བཤད་པ་རྣམས་སྦྱར་ནའང་ཆོག་མོད། གསང་སྔགས་རབ་འབྱམས་ཀྱི་བདག་པོ་རྗེ་བཙུན་ས་སྐྱ་པ་ཡབ་སྲས་ཀྱིས་སྤྲོས་པ་ཆེ་ཆུང་འཚམས་པའི་དབང་དུ་མཛད་ནས། རྒྱུད་དེའི་ལེའུ་ཉེར་བཞི་པར་འཁོར་ལོས་སྒྱུར་བ་དྲུག་གི་དཀྱིལ་འཁོར་གསུངས་པའི། རྡོར་སེམས་ཀྱི་དཀྱིལ་འཁོར་གྱི་གཙོ་བོ་དེ་ཟུར་དུ་ཕྱུང་ནས་ཆོ་ག་འདི་དང་སྦྱར་བར་མཛད། དེ་དང་མཐུན་པའི་བཟླས་ལུང་ཡང་ལམ་འབྲས་བརྒྱུད་པ་རྣམས་ཀྱི་ཕྱག་བཞེས་སུ་དར་ཆེ་མོད། ལམ་འབྲས་ཀྱི་ཆ་ལག་ཁོ་ན་ཡིན་པའི་ངེས་པ་མེད། དེ་ལྟ་བུའི་ཆོ་ག་སྒྲུབ་པ་ལ་སློབ་དཔོན་གྱིས་སྒོམ་བཟླས་ད་ཅི་ནས་ཚར་བ་ཡིན་པས། ཁྱེད་རང་གི་བྱ་བ་སློབ་དཔོན་ལ་དཔལ་རྡོ་རྗེ་སེམས་དཔའ་དངོས་ཡིན་སྙམ་པའི་མོས་གུས་དང་ལྡན་པས་བཟླས་ལུང་ཟབ་མོ་ཞུ་བའི་ཡོན་དུ་མཎྜལ་ཞིག་མཛད་པར་ཞུ། ཞེས་བསྐུལ་ལ་སློབ་མས་མཎྜལ་ཕུལ། དེ་ནས་མེ་ཏོག་དང་བཅས་པའི་ཐལ་མོ་སྦྱར་ཏེ་གསོལ་བ་འདེབས་པ་འདིའི་རྗེས་ཟློས་མཛོད། སངས་རྒྱས་ཐམས་ཅད་འདུས་པའི་གཙོ། །དཔལ་ལྡན་བླ་མ་རྡོ་རྗེ་འཆང་། །ཁྱེད་ཀྱི་ཐུགས་རྗེའི་བཀའ་དྲིན་གྱིས། །བདག་ལ་བྱིན་གྱིས་བརླབ་ཏུ་གསོལ། །ཞེས་ལན་གསུམ་བརྗོད་དུ་གཞུག དངོས་གཞི་ལུང་སྦྱིན་པ་ལ་གསུམ། རྗེས་སུ་བཟླས་པ་དང་། དམ་བཅའ་བ་དང་། བྱིན་གྱིས་བརླབ་པའི་ལུང་ངོ་། །དང་པོ་རྗེས་སུ་བཟླས་པའི་ལུང་གི་སླད་དུ་དམིགས་པ་འདི་བཞིན་དུ་མཛོད། ཨོཾ་སྭ་བྷཱ་ཝ་སོགས། ཁྱེད་རང་གི་ཕུང་ཁམས་སྐྱེ་མཆེད་རྣམས་མི་དམིགས་ཏེ་སྟོང་པར་གྱུར། སྟོང་པའི་ངང་ལས་པདྨ་དང་ཟླ་བའི་སྟེང་དུ། ཁྱེད་རང་སྐད་ཅིག་གིས་རྡོ་རྗེ་སེམས་དཔའ་སོགས་ནས་ཕྱག་རྒྱ་ལྔས་བརྒྱན་པ་དང་མཉམ་པར་སྦྱོར་བའི་སྐུ་ཅན་དུ་གསལ་བཏབ་ནས། སློབ་དཔོན་ལ་གུས་འདུད་དྲག་པོས་གསང་སྔགས་ཀྱི་དངོས་གྲུབ་མ་ལུས་པ་སྩལ་དུ་གསོལ་སྙམ་པའི་ཡིད་ཀྱིས་གསོལ་བ་བཏབ་པས། སློབ་དཔོན་རྡོ་རྗེས་སེམས་དཔའ་ཡབ་ཡུམ་དུ་གསལ་བའི་ཐུགས་ཀར་ཟླ་བའི་སྟེང་དུ་ཧཱུྃ་གི་མཐར་མར་ཡི་གེ་བརྒྱ་པས་ཡོངས་སུ་བསྐོར་བར་བསམས་པའི་ཧཱུྃ་ལས་ཡིག་བརྒྱའི་སྔགས་ཕྲེང་འོད་ཟེར་དཀར་པོ་འཕྲོ་བ་བྱུང་། སློབ་དཔོན་གྱི་ཞལ་ནས་ཐོན། ཁྱེད་རང་གི་ཞལ་དུ་ཞུགས། སྙིང་གར་ཟླ་བའི་སྟེང་དུ་ཧཱུྃ་དཀར་པོ་བསམས་པ་ལ་ཐིམ། དེ་ལས་བདུད་རྩི་དཔག་ཏུ་མེད་པ་བབས། དེས་དེད་ནས། ནད་གདོན་སྡིག་སྒྲིབ་ཐམས་ཅད་ནག་ནུར་གྱི་རྣམ་པས་བཤང་གཅི་གཉིས་དང་རྐང་མཐིལ་ནས་ཐོན། ལུས་ཐམས་ཅད་བདུད་རྩིས་གང་བར་མོས་ལ། འདི་ཡི་རྗེས་ཟློས་མཛོད། ཡིག་བརྒྱ་ལན་གསུམ་བརྗོད་དུ་གཞུག རྗེས་སུ་བཟླས་པའི་ལུང་ངོ་། །གཉིས་པ་དམ་བཅའ་བའི་ལུང་ནི། ཡིག་བརྒྱ་ཉིན་རེ་བཞིན་མ་ཆག་པར་བཟླ་དགོས་པས། ཇི་ཙམ་བཟླ་དྲིས་ཁས་ལེན་དུ་གཞུག དེ་ནས་དུས་ད་ནས་བཟུང་སྟེ་བྱང་ཆུབ་མ་ཐོབ་ཀྱི་བར་དུ་དཔལ་རྡོ་རྗེ་སེམས་དཔའ་ཡི་དམ་དུ་བཟུང་། ཡིག་བརྒྱ་ཁས་བླངས་བཞིན་མ་ཆག་པར་བཟླ་སྙམ་པ་མཛོད་ལ། འདིའི་རྗེས་ཟློས་མཛོད། བླ་མ་རྡོ་རྗེ་སློབ་དཔོན་དགོངས་སུ་གསོལ། །བདག་མིང་འདི་ཞེས་བགྱི་བས། དུས་ད་ནས་བཟུང་སྟེ་སྙིང་པོ་བྱང་ཆུབ་ལ་མཆིས་ཀྱི་བར་དུ། དཔལ་རྡོ་རྗེ་སེམས་དཔའ་ཡི་དམ་གྱི་ལྷར་བཟུང་ཞིང་ཡི་གེ་བརྒྱ་པ་ཉིན་རེ་ལ་ཉེར་གཅིག་སོགས་མ་ཆག་པར་བཟླ་བ་དམ་བཅའ་ལགས་སོ། །ཞེས་ལན་གསུམ་བརྗོད་དུ་གཞུག དམ་བཅའ་བའི་ལུང་ངོ་། །གསུམ་པ་བྱིན་གྱིས་བརླབ་པའི་ལུང་ནི། སློབ་དཔོན་ལ་གསོལ་བ་འདེབས་པའི་ཡིད་ཀྱིས་མེ་ཏོག་འཐོར་ལ་འདིའི་རྗེས་ཟློས་མཛོད། བཅོམ་ལྡན་བདག་ལ་སྩལ་ལགས་ཀྱིས། །བཅོམ་ལྡན་བདག་ལ་བྱིན་གྱིས་རློབས། །ཞེས་ལན་གསུམ་བརྗོད། སློབ་དཔོན་གྱིས་སྔགས་ཀྱི་དངོས་གྲུབ་སྩལ་ཞིང་བརྟན་པར་བྱིན་གྱིས་བརླབས་པར་མོས་པ་མཛོད། སློབ་མའི་སྤྱི་བོར་མེ་ཏོག་བཞག་ཅིང་། །བཅོམ་ལྡན་འདི་ལ་སྩལ་ལགས་ཀྱིས། །བཅོམ་ལྡན་འདི་ལ་བྱིན་གྱིས་རློབས། །ཞེས་ལན་གསུམ་བརྗོད་ནས། བཅོམ་ལྡན་འདས་དཔལ་རྡོ་རྗེ་སེམས་དཔས་རིག་པ་འཛིན་པ་འདི་རྣམས་ཀྱི་སྡིག་སྒྲིབ་ཉེས་ལྟུང་དྲི་མའི་ཚོགས་ཐམས་ཅད་བྱང་ཞིང་དག་པར་བྱིན་གྱིས་བརླབ་ཏུ་གསོལ། བྱིན་གྱིས་བརླབ་པའི་ལུང་ངོ་། །དེ་ལྟར་སྒོམ་བཟླས་ཀྱི་ལུང་ཐོབ་ཕྱིན་ཆད་མ་ཆག་པར་བྱ་སྙམ་པས་འདིའི་རྗེས་ཟློས་ལན་གསུམ་མཛོད། གཙོ་བོས་ཇི་ལྟར་སོགས་ལན་གསུམ། གཏང་རག་གི་མཎྜལ། དེང་ནས་སོགས་སྤྱི་ལྟར་བྱས་ལ་རང་གནས་སུ་གཏང་། རྗེས་ཆོག་གཞན་གང་ཡང་མི་དགོས་སོ། །འདི་ནི་རྒྱལ་ཚབ་དམ་པ་ཀུན་དགའ་དབང་ཕྱུག་གི་ཡིག་ཆ་ལྟར་བཀོད་པ་ཡིན་གྱི། སློབ་བཤད་ཀྱི་ཟིན་བྲིས་ཞིག་ལ་ཅུང་ཟད་མི་འདྲ་བ་ཞིག་འབྱུང་མོད་ཕྱག་ལེན་ལ་ཡོད་མེད་བརྟག་གོ །དེ་དག་གིས་ནི་མ་རྒྱུད་ཀྱི་ཕྱོགས་གང་ལའང་སྦྱར་རུང་གི་ཆོ་ག་ཚང་བར་བཤད་ཟིན་ཏོ། །ཞར་བྱུང་བདེ་མཆོག་གི་རྣལ་འབྱོར་ལ་མོས་པ་ཆེ་བ་རྣམས་ཀྱིས་གོང་སྨོས་རྡོ་རྗེ་མཁའ་འགྲོའི་རྒྱུད་ལྟར་བུམ་ཆོག་བྱེད་ན། བདག་བསྐྱེད་ལཱུ་ནག་དྲིལ་གསུམ་སོགས་རང་གཙོ་བོར་གང་ལ་བྱེད་པ་དེས་བྱ། མདུན་དུ་བུམ་པ་བཅུད་ལྡན་གྱི་ནང་དུ་སོ་སོའི་དབང་ཆོག་ལྟར། མངོན་བྱང་ནས་བཟུང་རིགས་བདག་གི་རྒྱས་འདེབས་པའི་བར་སོ་སོའི་དཀྱིལ་འཁོར་གྱི་གཙོ་བོ་ཞལ་ཕྱག་ཡོངས་རྫོགས་སུ་བསྐྱེད་པའི་ཞོར་ལ་བུམ་པའི་སྟེང་གི་རྡོ་རྗེའི་ལྟེ་བར་ཡང་སྐད་ཅིག་གིས་གཙོ་བོས་ཡབ་ཡུམ་ཞིག་གསལ་གདབ་བོ། །མཆོད་བསྟོད་བཟླས་དམིགས་བཅས་རང་རང་གཞུང་ལྟར་ལ་སྔགས་ཧེ་རུ་ཀའི་ཡིག་བརྒྱ་ཁོ་ན་མང་དུ་བཟླ། མཐར་མཆོད་བསྟོད་སོགས་བྱས་ནས་ལྷ་འོད་དུ་བཞུ། རང་གཞན་ལ་ཁྲུས་བྱེད་ཚུལ་སྔར་སྨོས་པ་ལྟར་རམ་བསྒྲུབ་བྱ་ལ་བྱེད་ཚེ་ཅུང་ཟད་སྤྲོས་པ་ལ་དགའ་ན། སྦྱང་བ་གསུམ་འཇུག་པའི་སྐབས་བཞིན་བྱ་རུང་སྟེ། དེ་ལ་དང་པོ་བགེགས་སྦྱང་བ་ནི། ཞི་བས་སྦྱང་བ་དང་། ཞི་དྲག་ཕྱེད་མས་སྦྱང་བ་ནི་དབང་ཆོག་ལྟར་དང་། དྲག་པོའི་སྦྱང་བའི་སྐབས་སུ། འདིར་རྡོ་རྗེའི་སློབ་མ་རྣམས་ཕྱག་རྒྱ་ཆེན་པོའི་ཡེ་ཤེས་སྒྲུབ་པ་ལ་བར་དུ་གཅོད་པར་བྱེད་པའི་སོགས་ཀྱང་འདྲ། གཉིས་པ་སྡིག་པ་སྦྱང་བ་ནི་དབང་ཆོག་ལྟར་རམ། སྤྲོ་ན། ཐབ་ཏུ་ཟ་བྱེད་རྡོ་རྗེ་མཁའ་འགྲོ་ཡན་ལག་བཞིས་བསྐྱེད་ནས་མཆོད་བསྟོད་བྱ། ཁྱེད་རྣམས་ཀྱི་རྐང་མཐིལ་དུ་རླུང་སོགས་ཀྱི་དམིགས་པ་སློབ་མ་ལ་ཕོག་སྟེ་སྔགས་ཀྱིས་ཏིལ་མང་དུ་དབུལ། སླར་ཡང་མཆོད་བསྟོད་དང་གཤེགས་གསོལ་བྱ་སྟེ། ངོར་ཆེན་གྱི་ཡིག་ཆའི་སྟེང་ནས་བྱེད་རྒྱུའི་རྩིས་ཡིན། འདི་ལ་གཟུངས་དཔལ་བས་བདག་བསྐྱེད་ཀྱི་སྔགས་ཡིག་བརྒྱ་བཟླས་ནས་ཡིག་བརྒྱའི་སྦྱིན་སྲེག་ཅེས་ཀྱང་གསུང་འདུག་གོ །གསུམ་པ་དྲི་མ་སྦྱོང་བ་ནི། སློབ་དཔོན་ཧེ་རུ་ཀར་གསལ་བའི་སོགས་ནས་བྱིང་རྒོད་ཀྱི་དབང་དུ་གྱུར་པ་ཐམས་ཅད་ཤཱནྟིཾ་ཀུ་རུ་སྭཱ་ཧཱ་ཞེས་པའི་བར་གྱིས་ཁྲུས་བྱས་ལ་བཀྲ་ཤིས་ཀྱི་ཚིགས་བཅད་ཅི་རིགས་ཞིག་བརྗོད་དོ། །གོང་འོག་གི་ཁྲུས་ཆོག་འདི་གཉིས་ཀ་བསྒྲུབ་བྱ་བདེ་ཀྱེ་སོགས་རྣལ་འབྱོར་བླ་མེད་ཀྱི་དམ་ཚིག་ཐོབ་པ་ཁོ་ན་ལ་བྱ་རྒྱུ་ཡིན་ནོ། །རྟེན་གསུམ་ལ་ཁྲུས་གསོལ་ན་སྤྱི་ལྟར་ལས་འདོན་བྱ་ལྷག་པོ་ཅིའང་མེད། སྲུང་མ་གྲིབ་ཀྱིས་ཕོག་ནས་རང་ལ་མི་འདོད་པ་སྣ་ཚོགས་བྱུང་ན་མགོན་ཁང་སོགས་སུ་ཚིགས་བཅད་དང་ཡིག་བརྒྱ་སྤེལ་བས་ཁྲུས་གསོལ་ན་ལེགས་ཏེ། གདོང་བཞི་པའི་དངུལ་བྲེ་མར་མགོན་པོའི་བསང་བ་ཞེས་པའི་ཁྲུས་ཆོག་དམིགས་ཀྱིས་བསལ་བ་ཞིག་ཀྱང་ཡོད་པས་སོ། །རིང་ནས་བསགས་པའི་སྒྲིབ་ཀུན་སྦྱང་སླད་དུ། །རིགས་ལྔའི་བདག་པོའི་ཐུགས་རྗེ་ཡུལ་ཉིད་ལ། འཇུག་པའི་ཡེ་ཤེས་ཟླ་ཞུན་རྣམ་པ་རུ། །འབེབས་པ་ཡི་གེ་བརྒྱ་པའི་མཐུ་ཁོ་ན། །དེ་སླད་རྒྱུད་དོན་མན་ངག་གིས་བཀྲལ་བའི། །ཉམས་ལེན་སྙིང་པོར་དྲིལ་བའི་བསོད་ནམས་རྒྱུན། །བྱང་ཆུབ་སྤྱོད་པའི་རྒྱ་མཚོ་ཆེར་སིམ་སྟེ། །ཐོག་མཐའ་མེད་པའི་སེམས་དཔའ་མྱུར་འགྲུབ་ཤོག །ཅེས་དཔལ་རྡོ་རྗེ་སེམས་དཔའ་ཧེ་རུ་ཀའི་སྒོམ་བཟླས་ཡན་ལག་དང་བཅས་པ་བྱིན་རླབས་ཟླ་ཞུན་གྱི་ཆུ་བོ་ཞེས་བྱ་བ་འདི་ནི། ཁྱབ་བདག་ཆོས་དབྱིངས་གསུང་གི་དབང་ཕྱུག་རྡོ་རྗེ་སློབ་དཔོན་གྱི་སྒྱུ་འཕྲུལ་དུ་བཞེངས་པ་མཆོག་གི་ཞལ་སྔ་ནས། དངོས་གྲུབ་རྒྱ་མཚོའི་སྣོད་དུ་འོས་པའི་སྐལ་བཟང་རྣམས་ཀྱི་འདོད་པ་འཇོ་བའི་སྒྲུབ་ཐབས་ཀུན་ལས་བཏུས་པའི་པུསྟ་ཀཿགསར་སྒྲིགས་གྲུབ་པའི་ངོ་མཚར་གྱི་ལྟས་མོ་བློ་གྲོས་ཀྱི་རྭ་བར་མི་ཤོང་བ་མངོན་དུ་གྱུར་པའི་ཚེ། འདི་སྐོར་ལམ་འབྲས་པ་ལ་གྲགས་ཆེ་ཡང་། མ་རྒྱུད་སྤྱི་ཁྱབ་ལ་སྦྱར་རུང་གི་ཉེར་མཁོ་ཡིན་པས་ན་འཇུག་འོས་སམ་སྙམ་ནས། སྤྲང་བཙུན་མདོ་མེད་པོ་ཝཱ་གིནྡྲ་སུ་སིདྡྷིས་འཇམ་དབྱངས་བླ་མ་ཉིད་ཀྱི་བསྟི་གནས་དང་ཉེ་བར་འཕྲལ་དུ་བྲིས་ནས་ཕུལ་བ་བྱཱ་ཤུ་བྷ་མསྟུ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔོའོ།། །།